### Resume

JURA har anmodet om lokalplan og tillæg for et område på cirka 7,3 hektar beliggende nord for [adresse] ved Egtved. Området, der i dag er landbrugssjord, skal erstatte udlæg af rammeområde 4.E.5 Erhvervsområde ved [adresse] i Egtved på naboejendommen mod øst, [adresse] 186, 6040 Egtved.

### Sagsfremstilling

Lokalplanens indhold

![](data:image/png;base64...)

Figur 1: Kort over lokalplanområdet.

![](data:image/png;base64...)

Figur 2: Udkast til fremtidig udnyttelse af lokalplanområdet.

Området ligger nord for Egtved, nordvest for T-krydset mellem [adresse] og [adresse], hvor [adresse] fører mod syd ind i byen. Området på cirka 7,3 hektar skal erstatte det nuværende udlæg i rammeområde 4.E.5 på cirka 4,7 hektar. Området udgør østlig del af matr.nr. 6ac [adresse], Egtved.

Der er et eksisterende læhegn og beskyttet dige i skel mod øst. Mod [adresse] er der tinglyst vejbyggelinje. Nord for området forløber vandrestien Sporet til [adresse] på udlagte grusveje i matrikelkortet, og der etableres derfor stiforbindelse mod nord.

Det vurderes, at T-krydset mellem [adresse] og [adresse] skal ombygges ved tilkobling af en ny stamvej mod nord. Samtidig vurderes, at vejadgang til området mest hensigtsmæssigt etableres fra et forsat kryds, da det vil sikre fremkommelighed og trafiksikkerhed. Dvs, at der skal etableres højresvingsbane på [adresse] (fra øst mod det nye erhvervsområde), og venstresvingsbane på [adresse] (fra vest mod det nye erhvervsområde). Det vurderes desuden, at den nuværende vejadgang fra [adresse] til naboejendommen mod øst, [adresse] 186, 6040 Egtved bør nedlægges, og ny vejadgang til ejendommen bør etableres fra erhvervsområdets nye stamvej. På vedlagte bilag, Udkast til fremtidig udnyttelse af lokalplanområdet, er vist et eksempel på, hvordan et forsat kryds kan udformes.

Det vurderes, at hastigheden på [adresse] skal nedsættes til 70 km/t. Cyklister vil kunne dele krydsningen af [adresse] op via støttepunkter på svingbanernes afgrænsninger.

Der udlægges et beplantningsbælte i cirka 10 meters bredde mod områdets afgrænsning. Det skal afklares, om beplantningsbæltet kan rumme ledningsføring inkl. servitutbælter til brug for [adresse]

Området ligger ligesom som hele Egtved by i et indvindingsopland, og områdets anvendelse fastlægges derfor til erhvervsformål, som ikke er grundvandstruende. Anvendelse kan være kontorerhverv, liberale erhverv, engroshandel, håndværksvirksomhed eller lettere fremstillingserhverv. Der kan ikke etableres detailhandel inden for området.

Området opdeles i tre delområder og udlægges med grundstørrelser på mellem 1.800 – 20.000 m². Delområde I og III kan anvendelse til erhverv i virksomhedsklasse 1 – 3, mens delområde II kan anvendes til erhverv i virksomhedsklasse 1 - 4. På vedlagte bilag, Udkast til fremtidig udnyttelse af lokalplanområdet er vist et eksempel på udstykning.

Bebyggelsesprocent for den enkelte ejendom er højst 60% og bygningshøjde højst 10 meter. Lokalplanen skal rumme mulighed for at tillade, at en bygning eller dele heraf, kan opføres i en større højde, hvis særlige arkitektoniske begrundelser taler herfor, eller særlige hensyn til virksomhedens indretning eller drift nødvendiggør det.
Ved anvendelse til erhverv skal de vejledende støjgrænser overholdes, herunder mod eksisterende boligbebyggelse i byzone mod syd samt mod eksisterende boligbebyggelse i landzone, beliggende på naboejendommen mod øst, [adresse] 186, 6040 Egtved.

Kommuneplantillæg

Der skal udarbejdes tillæg nr. 32 til [adresse] 2021-2033, som flytter det eksisterende udlæg i rammeområde 4.E.5 fra matr.nr. 14a [adresse], Egtved, [adresse] 186, 6040 Egtved, til et større udlæg på matr.nr. 6ac [adresse], Egtved. Bestemmelserne for rammeområde 4.E.5 fastholdes uændret. Der skal foretages fordebat grundet det større udlæg.

Høringsperiode

Jævnfør planloven skal høringsperioden for en lokalplan vurderes fra sag til sag i forhold til at tillade rimelig tid til inddragelse af offentligheden. Udgangspunktet er en minimumsfrist på fire uger, dog to uger for mindre lokalplaner og otte uger for lokalplaner med tillæg, der har været i fordebat.

Høringsperioden for lokalplanen og tillægget er otte uger jævnfør planloven, da tillægget skal i fordebat, og dermed har særlig interesse for offentligheden.

Overtagelsespligt/Frafaldserklæring

Lokalplanområdet er privatejet og overføres fra land- til byzone. Der underskrives ikke en frafaldserklæring, og kommunen har derfor overtagelsespligt.

### Klima og resiliensvurdering

Klima- og resiliensvurdering laves i forbindelse med udarbejdelse af lokalplanforslaget, når der foreligger mere information.

### Sagens videre forløb

Sagen skal alene behandles af Teknisk Udvalg.

### Teknik- og Miljødirektøren indstiller,

|  |  |
| --- | --- |
| at | udarbejdelse af forslag til lokalplan nr. 1402 og tillæg nr. 32 igangsættes. |

### Beslutning

Godkendt.